Acesta este cel de al 40-lea raport către Parlamentul European și Consiliu privind activitățile antidumping (AD), antisubvenție (AS) și de salvgardare (SVG) ale UE, precum și activitatea de apărare comercială a țărilor terțe împotriva UE în 2021 și activitățile consilierului-auditor.

În 2021, Comisia a inițiat 14 investigații noi (11 AD și trei AS), comparativ cu 15 în 2020. Comisia a aplicat taxe provizorii în 10 investigații AD și a închis 12 investigații prin impunerea unor taxe definitive (11 AD și 1 AS). Comisia a încheiat o investigație antisubvenție fără a institui măsuri, întrucât plângerea a fost retrasă.

La sfârșitul anului 2021, UE avea în vigoare 163 de măsuri de apărare comercială definitive: 109 măsuri antidumping (AD) definitive (prelungite în 31 de cazuri), 19 măsuri antisubvenție (AS) (prelungite într-un singur caz) și trei măsuri de salvgardare (SVG). Aceasta reprezintă o creștere cu 13 măsuri față de 2020. Aceste măsuri au protejat peste 462 000 de locuri de muncă directe.

Nu au fost inițiate investigații de salvgardare noi în 2021.

Comisia a efectuat o reexaminare a măsurii de salvgardare a UE impuse în 2019 asupra importurilor de anumite produse din oțel. Aceasta a condus, în iulie 2021, la prelungirea sa până la 30 iunie 2024 și la adaptarea anumitor aspecte. Comisia a concluzionat că măsura era în continuare necesară pentru a preveni sau a remedia un prejudiciu grav și că industria siderurgică din Uniune era în curs de adaptare. Comisia a constatat că, în perioada măsurii de salvgardare, situația economică a industriei Uniunii a continuat să se înrăutățească din cauza presiunii importurilor într-o perioadă în care adaptările efectuate de industrie nu produseseră încă efecte pozitive. La 17 decembrie 2021, Comisia a inițiat cea de a treia reexaminare a funcționării măsurii, cu posibile adaptări prevăzute să intre în vigoare la 1 iulie 2022.

1.1.4Verificări în cadrul investigațiilor

Având în vedere riscurile pentru sănătate și restricțiile de călătorie, Comisia a continuat să verifice datele prezentate de părțile interesate prin verificări încrucișate la distanță, mai degrabă decât prin verificări la fața locului.

Pe baza experienței acumulate în 2020, Comisia și-a îndeplinit obligațiile, asigurând în același timp drepturile părților interesate. În 2021, Comisia a verificat date de la 197 de întreprinderi prin verificări încrucișate la distanță. Printre acestea s-au numărat 111 întreprinderi din Europa și 86 din afara UE. Pe măsură ce restricțiile de călătorie s-au relaxat în ultimul trimestru al anului 2021, la 12 întreprinderi din UE au avut loc vizite de verificare la fața locului. Se speră ca aceasta să indice o reluare a unui număr sporit de verificări la fața locului în viitor.

1.2Aplicarea și asigurarea respectării eficace a instrumentelor de apărare comercială

1.2.1Punerea în aplicare a recomandărilor Curții de Conturi Europene – Auditul instrumentelor de apărare comercială ale UE

În 2021, Comisia a lucrat la punerea în aplicare a recomandărilor din raportul de audit al Curții de Conturi Europene privind politica de apărare comercială a UE (publicat în iulie 2020). Recomandările au fost următoarele: Comisia Europeană ar trebui (a) să își documenteze evaluările privind statutul confidențial al documentelor furnizate de părți; (b) să identifice canale de comunicare suplimentare în vederea sporirii vizibilității în rândul părților interesate; (c) să îmbunătățească orientările privind aspectele relevante legate de concurență; (d) să îmbunătățească activitățile de monitorizare și să efectueze evaluări periodice ale eficacității măsurilor de apărare comercială; (e) să deschidă mai multe investigații din proprie inițiativă și (f) să utilizeze criterii clare pentru prioritizarea răspunsului la măsurile impuse de țări terțe.

Ca răspuns la aceste recomandări, în 2021, Comisia a elaborat o soluție informatică pentru a documenta evaluările în materie de confidențialitate a documentelor, care a devenit operațională la începutul anului 2022. În ceea ce privește sporirea vizibilității instrumentelor de apărare comercială, procesul a fost lansat în 2021 pentru a difuza materiale video informative, precum și pentru a elabora un pachet de informații cuprinzând șapte module, care a fost publicat online la începutul anului 2022 și care va fi difuzat prin intermediul punctelor de contact din statele membre și al părților interesate relevante. Din cauza incertitudinii legate de pandemia de COVID-19, reuniunile de informare în format fizic cu părțile interesate au fost amânate. În ceea ce privește aspectele legate de concurență în investigațiile de apărare comercială, Comisia a elaborat orientări pentru părțile interesate, precum și pentru responsabilii de caz cu privire la modul de abordare a acestor aspecte în cadrul investigațiilor.

Dintre celelalte recomandări, Comisia a elaborat o nouă politică de monitorizare în 2021, cu o prioritizare solidă bazată pe riscuri, o coordonare consolidată cu serviciile asociate din cadrul Comisiei (OLAF, DG TAXUD și DG BUDG) și cu părțile interesate externe, precum și o mai bună documentare și raportare a rezultatelor. Această nouă politică de monitorizare, în vigoare din decembrie 2021, va fi evaluată în 2023. Comisia nu a acceptat pe deplin recomandarea privind investigațiile ex officio, deoarece consideră că aceasta utilizează deja dispozițiile ex officio în cea mai mare măsură posibilă. Cu toate acestea, în 2021, Comisia a prezentat pe site-ul său internet mai multe informații privind investigațiile ex officio pentru a aborda anumite concepții greșite și a oferi mai multe orientări industriei europene. În ceea ce privește monitorizarea acțiunilor de apărare comercială ale țărilor terțe, în 2021, Comisia a stabilit criterii pentru identificarea celor care prezintă cel mai important interes economic și sistemic, precum și în cazurile în care există un grad ridicat de cooperare din partea exportatorilor europeni. În cele din urmă, Comisia va efectua evaluarea eficacității măsurilor de apărare comercială în 2023.